Ingeborg Gregersen

Ingeborg Gregersen (født 8. desember 1867 i Volda, død 17. februar 1945) var en norsk skuespillerinne og sangerinne.

Familie 
Ingeborg Gregersen var datter av oberst Nils Jørgen Gregersen (1840-1924) og Anna Charlotte Tambs (1848-1926). Hun ble 28. april 1899 gift med legen Peter Laurentius Strømme (1871-1910).

Liv og virke 
Ingeborg Gregersen debuterte 9. september 1891 på Den nationale Scene i Bergen som Karen Wahl i En Skandale. Hun var ansatt ved Den nationale Scene i perioden 1891-1896.

Gregersen fikk det som ble regnet som hennes offisielle scenedebut som operettesanger i hivedrollen i Boccaccio 22. august 1897 på Eldorado. Hun hadde imidlertid allerede sunget operette ved Den nationale Scene.

I 1897-1899 var Gregersen ansatt ved Centralteatret under Alma Fahlstrøm og Johan Fahlstrøm. Hun ble også med på dette teatrets Norgesturné i 1899. Ved en oppførelse av Lysistrata vekket Gregersen, tross det man anså for hennes språklige begrensninger, særskilt begeistring for sin tolkning av hovedrollen: «Frk. Gregersen er den hele fremstillings centrale punkt, og hendes person og spil straaler af en saadan beigeistringens glans, at man næsten glemmer sprogets og diktionens ikke ubetydelige mangler.»

Roller i utvalg 
Karen Wahl i En Skandale av Otto Benzon (Den nationale Scene, 1891)
Grevinde Casetti i operetten Flerkoneri av Casmov (Den nationale Scene, 1894)
Gjenferdet i Svend Dyrings Hus av Henrik Hertz (Den nationale Scene, 1895)
Else Skolemester i Barselstuene av Ludvig Holberg (Den nationale Scene, 1896)
Elisabeth Munch i Elverhøi av Johan Ludvig Heiberg (Centralteatret, 1898)
Lysistrata i Lysistrata av Aristofanes (Centralteatret, 1899)
Simonette i Underprefækten i Chateau Buzard av Leon Gandillot (Centralteatret, 1899)

Referanser

Kilder 
 

Norske skuespillere
Norske sangere
Skuespillere ved Den Nationale Scene
Personer fra Volda kommune